Man sterf toe motor brug tref op nat padDie motor se wrak. Foto: Verskaf ŉ Man in sy 30’s is dood toe sy motor Woensdag teen ŉ brug in Pinetown, KwaZulu-Natal, gebots het. Russel Meiring, woordvoerder van ER24, het gesê die botsing het omstreeks 06:42 op Mahoganyweg plaasgevind. “Die man het vermoedelik beheer oor die motor verloor toe hy in nat weerstoestande om ŉ draai gegaan het. Die motor het teen die brug gebots en op ŉ graswal tot stilstand gekom,” het Meiring gesê. Die man is uit die motor se wrak gehaal en deur paramedici ondersoek. “Hy het verskeie noodlottige besering opgedoen. Ongelukkig kon niks vir hom gedoen word nie en hy is op die toneel dood verklaar.” Meiring het gesê die nat padoppervlak het vermoedelik tot die oorsaak van die ongeluk bygedra. Owerhede was op die toneel om ondersoek in te stel.